**Галләмова Гөлназ Мөбәрәк кызы,**

**Татарстан Республикасы**

 **Яр Чаллы шәһәре**

 **64нче прогимназиянең башлангыч сыйныф укытучысы**

**Муса Җәлил –герой шагыйрь**

**(сыйныфтан тыш чара)**

1. Сугыш... Нинди шомлы һәм авыр сүз бу! Ул ничә миллион кешенең гомерен өзгән, күпме баланы ятим иткән, аналарны тол калдырган.
2. Сугыш...Меңәрләгән шәһәрләрне җимергән, җир йөзендә гөрләп торган авылларны юкка чыгарган, шау чәчәккә күмелгән бакчалар янып көлгә әйләнгән
3. Олысы-кечесе, яше-карты, хатын-кызлар , балалар да кулларына корал алдылар, ил азатлыгы сафына бастылар. Язучылар үзләрен сугышка җибәрүләрен таләп итә башладылар. Татар язучыларның 30дан артыгы сугышта һәлак булды. Х.Мөҗәй, А.Алиш, Р.Саттар, М.Җәлил фашистларның төрмәләрендә җәзалап үтерелде
4. Бүген 15 февраль- герой шагыйребез М.Җәлилнең туган көне. Аның батырлыгы, үлмәс әсәрләре алдында халкым баш ия. Шагыйрьнең төрмәләрдә иҗат иткән “Моабит дәфтәрен” укымаган, белмәгән кеше бармы икән?! Мөгаен юктыр.
5. М. Җәлил – шагыйрь һәм көрәшче. Һәр совет гражданины кебек үк, М. Җәлил дә, кулына корал алып Ватанны сакларга китә. Башта ул Минзәлә шәһәрендә политработниклар әзерләү курсында укый, аны тәмамлагач, Мусага өлкән политрук исеме бирелә. Волхов фронтының 2 нче удар армиясе чыгара торган “Отвага” газетасы хезмәткәре була. Ул батырлыкка, Ватанга тугры булырга өнди торган шигырьләре белән солдатлар арасында чыгыш ясый, газеталарда бастыра.
6. 1942 елның 26 июле. Волхов фронты. Чолганышта калу. М. Җәлил каты яраланган хәлдә дошман кулына эләгә. Волхов ярларыннан М.Җәлилнең канлы әсирлек юлы сузыла. Бу турыда ул “Кичер илем” шигырендә яза.

**“Кичер илем”**

1. Менә шул көннән, муены гильотина балтасы белән киселгәнгә кадәр, 791 тәүлеккә сузылган әсирлек чоры башлана. М. Җәлилнең әсирлек көннәрен сурәтләгән китаплар байтак. Язучы һәм тәнкыйтьче

Р. Мостафинның “Өзелгән җыр эзеннән” китабы – шуларның берсе.

1. Шагыйрьнең тоткынлыкта язган ике китабы туган илбезгә кайтты, барысы 94 шигырь.- Икенче Моабит дәфтәренең тышлыгына Муса Җәлил болай дип язып калдырган: “Әсирлектә һәм тоткынлыкта -1942\*9 -1943\*11 арасында язганнарым 125 шигырь һәм поэма. Ләкин кая языйм? Үзем беләм бергә үләләр”.Моабит дәфтәрләренең берсендә 60, икенчесендә 50 шигырь язылган. Шуларның 17 се ике дәфтәрдә дә кабатлана. Шулай итеп, безгә шагыйрьнең үз кулы белән язылган 93 шигыре билгеле. Димәк, аның 30 лап шигыре һәм 1 поэмасы безгә килеп ирешмәгән.
2. Шагыйрь үзенең шигырьләрендә фашисларның ерткычлыгын тасвирлый.

**“Вәхшәт”**

1. Үлем лагерьларындагы ачлык, кыйнау-мыскыллаулар да туган илен җаны-тәне белән сөйгән патриот шагыйрьнең кайнар йөрәген буйсындыра алмыйлар. Гомерен кыл өстенә куеп, ул яшерен оешма төзи. Оешмага кешеләрне сайлаган чакта да үзе якыннан белгән, үзе бик нык ышанган тугрылыклы кешеләрне сайлый. Аның җитәкчелегендәге яшерен оешма лагерьдан әсирләрнең качуын оештыра, фашистларга каршы пропаганда алып бара. Шагыйрьнең үзе язган ялкынлы шигырьләре әсирләр арасында таратыла.

**“Кызыл ромашка”**

1. 1944 нче ел, 25 нче август. Бу дәһшәтле көнне патриот шагыйрь Муса Җәлил һәм аның унбер көрәштәшенең тормыш юлына нокта куела. Ләкин бернинди явыз үлем, бернинди дошман гильотинасы аны безнең арадан алып китә алмый. Муса Җәлил — үлемсез. Менә ничә еллар инде ул халык күңелендә якты бер җыр булып яши. Үзенең үлемсез шигырьләрендә яши.

**“Җырларым”**

1. - Җәлил үлемсез батырлык эшләде һәм үзе үлемсезлеккә атлады. Моабит төрмәсендә йөрәк каны белән иҗат ителгән шырпы тартмасы кадәр дәфтәрләр томнар булып әверелде. Җәлилнең үзе турында поэмалар, героик драмалар, опералар язылды, кино куелды. Аның хакында татарлар һәм руслар, башкортлар һәм үзбәкләр, французлар һәм немецлар язды. Аның җырлары, канатлы кошлардай, планетаны әйләнеп чыктылар.

Каның белән язган җырларыңны
Тетрәп укый сине бөтен җир,
Буыннардан буыннарга килер,
Мәңге үлмәс, Муса, синең җыр!